**Anexa nr.1**

**Procedură privind stabilirea din oficiu a impozitului special pe bunurile imobile și mobile de valoare mare**

CAPITOLUL I

**Dispoziţii generale**

1. Prezenta procedură se aplică în cazul următorilor contribuabili care nu și-au îndeplinit obligația de declarare a impozitului special pe bunurile imobile și mobile de valoare mare:

a) persoane fizice care, la data de 31 decembrie a anului fiscal precedent celui de impunere, au în proprietate/proprietate comună clădiri rezidențiale situate în România, dacă valoarea impozabilă a clădirii, calculată potrivit art.457 din Legea nr.227/2015 privind Codul fiscal, cu modificările și completările ulterioare, depășește 2.500.000 lei;

b) persoane fizice și persoane juridice care au în proprietate, în anul de impunere, autoturisme înmatriculate/înregistrate în România a căror valoare de achiziție individuală depășește 375.000 lei.

2. Stabilirea din oficiu a obligaţiilor fiscale nu se poate face înainte de împlinirea unui termen de 15 zile de la înştiinţarea contribuabilului privind depăşirea termenului legal de depunere a declaraţiei de impunere.

3. (1) În cazul contribuabililor persoane fizice, prin organ fiscal central competent se înţelege:

a) organul fiscal central în a cărui rază teritorială contribuabilul are adresa unde îşi are domiciliul, potrivit legii, sau adresa unde locuieşte efectiv, în cazul în care aceasta este diferită de domiciliu, pentru persoanele fizice care au domiciliul fiscal în România;

b) organul fiscal central în a cărui rază teritorială se află domiciliul împuternicitului, în cazul contribuabililor fără domiciliul fiscal în România, care și-au desemnat un împuternicit, potrivit legii;

c) organul fiscal central în a cărui rază teritorială se află imobilul, în cazul contribuabililor fără domiciliul fiscal în România, care nu și-au desemnat un împuternicit.

(2) În cazul contribuabililor persoane juridice, prin organ fiscal central competent se înţelege organul fiscal central la care persoana juridică este înregistrată ca plătitor de impozite și taxe.

4. (1) Stabilirea din oficiu a impozitului special pe bunurile imobile de valoare mare se realizează de către compartimentul cu atribuţii de gestiune registru contribuabili şi declaraţii fiscale persoane fizice;

(2) Stabilirea din oficiu a impozitului special pe bunurile mobile de valoare mare se realizează, în cazul persoanelor fizice, de către compartimentul cu atribuţii de gestiune registru contribuabili şi declaraţii fiscale persoane fizice, iar în cazul persoanelor juridice de către compartimentul cu atribuţii de gestiune registru contribuabili, declarații fiscale și bilanțuri persoane juridice din cadrul organului fiscal central competent.

(3) Compartimentul cu atribuţii de gestiune registru contribuabili şi declaraţii fiscale persoane fizice, respectiv compartimentul cu atribuţii de gestiune registru contribuabili, declarații fiscale și bilanțuri persoane juridice, după caz, reprezintă compartimentul de specialitate, în înțelesul prezentei proceduri.

5. (1) Stabilirea din oficiu a impozitului special pe bunurile imobile de valoare mare se realizează în cazul proprietăților reprezentând clădiri rezidențiale, dacă valoarea impozabilă a clădirii, calculată potrivit dispoziţiilor art.457 din Legea nr.227/2015 privind Codul fiscal, cu modificările și completările ulterioare, depăşeşte 2.500.000 lei.

(2) Stabilirea din oficiu a impozitului special pe bunurile mobile de valoare mare se realizează în cazul proprietăților reprezentând autoturisme înmatriculate/înregistrate în România a căror valoare de achiziţie individuală depăşeşte 375.000 lei.

CAPITOLUL II

**Procedura de stabilire din oficiu a impozitului special pe bunurile imobile de valoare mare**

SECŢIUNEA 1

**Identificarea contribuabililor care au obligaţia depunerii declaraţiei de impunere, potrivit legii**

6. (1) Compartimentul de specialitate, întocmește *Lista contribuabililor care au obligaţia stabilirii și declarării impozitului special pe bunurile imobile de valoare mare .*

(2) La întocmirea listei de la alin.(1) se au în vedere datele din *„Evidența informațiilor primite de la organele fiscale locale”*, întocmită potrivit procedurii aprobate prin Ordinul președintelui Agenției Naționale de Administrare Fiscală nr.3738/2024 pentru aprobarea modelului și conținutului formularului 216 ”Declarație privind impozitul special pe bunurile imobile și mobile de valoare mare”, precum și a Procedurii privind modalitatea în care se realizează colaborarea între organul fiscal local și organul fiscal central privind primirea/transmiterea unor informații referitoare la contribuabilii care datorează impozit special pe bunurile imobile de valoare mare.

SECŢIUNEA a 2-a

**Întocmirea Listei contribuabililor care nu și-au îndeplinit obligațiile declarative**

7. (1) În termen de 15 zile de la expirarea termenului legal de depunere a declarației de impunere pentru declararea impozitului special pe bunurile imobile de valoare mare, compartimentul de specialitate întocmește *„Lista contribuabililor care nu și-au îndeplinit obligațiile declarative”*, prin compararea *Listei contribuabililor care au obligaţia stabilirii și declarării impozitului special pe bunurile imobile de valoare mare* cu *Lista contribuabililor care și-au îndeplinit obligațiile declarative*.

(2) Lista de la alin.(1) cuprinde, în mod obligatoriu, următoarele elemente:

a) numele şi prenumele contribuabilului;

b) codul de identificare fiscală a contribuabilului (codul numeric personal/numărul de identificare fiscală, după caz);

c) anul la care se referă obligaţia de declarare.

SECŢIUNEA a 3-a

**Notificarea contribuabililor care nu şi-au îndeplinit obligaţiile declarative, potrivit legii**

8. (1) Compartimentul de specialitate emite şi comunică persoanelor din lista de la pct.7 alin.(1) „Notificarea privind nedeclararea impozitului special pe bunurile imobile și/sau mobile”, prevăzută în anexa nr.2 la prezentul ordin.

(2) Formularul prevăzut la alin.(1) cuprinde şi termenul în care contribuabilul se poate prezenta în vederea exercitării dreptului de a fi ascultat, potrivit prevederilor art.9 din Codul de procedură fiscală.

(3) Pentru ca procedura audierii să fie îndeplinită la termenul stabilit în formularul de la alin.(1), contribuabilul trebuie să se afle în una dintre următoarele situații:

- s-a prezentat în termenul prevăzut în notificare, pentru audiere, în vederea exercitării dreptului de exprimare a unui punct de vedere;

- a refuzat explicit să se prezinte la termenul stabilit în notificare.

(4) În situația în care, în urma notificării de la alin.(1), contribuabilul nu și-a îndeplinit obligațiile declarative și nu se află în una dintre situațiile de la alin.(3), compartimentul de specialitate stabilește cel de-al doilea termen pentru audiere și transmite contribuabilului o invitație, potrivit machetei „Invitație la cel de-al doilea termen al audierii, în vederea exercitării dreptului de exprimare a unui punct de vedere”, prevăzută în anexa nr.3.

(5) În situația în care contribuabilul nu se prezintă nici la termenul stabilit în invitația de la alin.(4), procedura audierii se consideră îndeplinită, potrivit dispozițiilor art.9 alin.(3), lit.b) din Codul de procedură fiscală.

(6) Compartimentul de specialitate efectuează următoarele operaţiuni:

a) editează, prin aplicaţia informatică, notificările privind nedeclararea impozitului special pe bunurile imobile și/sau mobile, precum și invitațiile la cel de-al doilea termen al audierii, după caz;

b) comunică contribuabililor notificările și invitațiile, în conformitate cu prevederile art.47 din Codul de procedură fiscală. Pentru contribuabilii care sunt înrolați în Spațiul Privat Virtual, comunicarea se face prin intermediul acestui serviciu;

c) înregistrează în evidența fiscală data la care notificarea/invitația a fost comunicată contribuabilului;

d) înregistrează în evidența fiscală mențiunile cu privire la îndeplinirea audierii, în conformitate cu dispozițiile art.9 alin.(3) din Codul de procedură fiscală.

SECŢIUNEA a 4-a

**Actualizarea Listei contribuabililor care nu și-au îndeplinit obligațiile declarative**

9. (1) După împlinirea termenului de 15 zile de la data comunicării notificărilor privind nedeclararea impozitului special pe bunurile imobile și/sau mobile, compartimentul de specialitate actualizează *Lista contribuabililor care nu și-au îndeplinit obligațiile declarative*, prin eliminarea din aceasta a contribuabililor care, au depus declaraţia de impunere pentru obligațiile fiscale prevăzute în notificare.

(2) Actualizarea listei se realizează zilnic, până la finalizarea procedurii de impunere din oficiu şi comunicarea deciziilor de impunere din oficiu, pentru fiecare an.

(3) În cazul îndeplinirii obligațiilor declarative de către un contribuabil pentru care a fost începută procedura de stabilire din oficiu a impozitului special, compartimentul de specialitate încetează procedura de impunere din oficiu.

(4) În cazul în care, în urma audierii contribuabilului, organul fiscal constată că acesta nu are obligația stabilirii și declarării, pentru anul de impunere, a obligației fiscale prevăzută în notificare, compartimentul de specialitate încetează procedura de impunere din oficiu.

(5) În situațiile prevăzute la alin.(3) și (4), compartimentul de specialitate consemnează, în referatul prevăzut la pct.14, motivele care au condus la încetarea procedurii de impunere din oficiu.

SECŢIUNEA a 5-a

**Întocmirea Listei contribuabililor care urmează a fi impuși din oficiu**

10. După parcurgerea etapelor procedurale de la pct. 6 - 9, la sfârşitul fiecărei zile, compartimentul de specialitate generează „Lista contribuabililor care urmează a fi impuși din oficiu”.

11. Lista prevăzută la pct.10 cuprinde, cel puțin, următoarele elemente:

a) numele şi prenumele contribuabilului;

b) codul de identificare fiscală a contribuabilului (codul numeric personal/numărul de identificare fiscală, după caz);

c) anul la care se referă obligaţia de declarare;

d) adresa clădirii rezidențiale;

e) valoarea impozabilă a clădirii rezidențiale, comunicată de către organul fiscal local.

SECŢIUNEA a 6-a

**Estimarea bazei de impozitare**

1. Estimarea bazei de impozitare se efectuează pe baza datelor din „Evidența informațiilor primite de la organele fiscale locale”, întocmită potrivit procedurii aprobate prin Ordinul președintelui Agenției Naționale de Administrare Fiscală nr.3738/2024 pentru aprobarea modelului și conținutului formularului 216 ”Declarație privind impozitul special pe bunurile imobile și mobile de valoare mare”, precum și a Procedurii privind modalitatea în care se realizează colaborarea între organul fiscal local și organul fiscal central privind primirea/transmiterea unor informații referitoare la contribuabilii care datorează impozit special pe bunurile imobile de valoare mare.

13. La estimarea bazei de impozitare, compartimentul de specialitate are în vedere diferenţa dintre valoarea impozabilă a clădirii, comunicată de către organul fiscal local şi plafonul de 2.500.000 lei.

14. (1) Compartimentul de specialitate întocmeşte "Referatul privind estimarea bazei de impozitare a bunurilor imobile și mobile de valoare mare", prevăzut în anexa nr.4 la ordin, în care se consemnează elementele care stau la baza stabilirii din oficiu a impozitului special pe bunurile imobile de valoare mare, precum şi rezultatul analizei efectuate în scopul stabilirii, din oficiu, a impozitului special.

(2) Referatul de la alin.(1) se avizează de şeful compartimentului de specialitate şi se aprobă de conducătorul unităţii fiscale.

CAPITOLUL III

**Procedura de stabilire din oficiu a impozitului special pe bunurile mobile de valoare mare**

SECŢIUNEA 1

**Identificarea contribuabililor care au obligaţia depunerii declaraţiei de impunere, potrivit legii**

15. (1) Compartimentul de specialitate întocmește *Lista contribuabililor care au obligaţia stabilirii și declarării impozitului special pe bunurile mobile de valoare mare*, pe baza datelor declarate de contribuabili, precum și pe baza altor informații din evidența fiscală.

(2) La întocmirea listei de la alin.(1) se au în vedere informaţiile cuprinse în ultima declarație 216 depusă de contribuabil, completată la secțiunea 2 “Date privind impozitul special pe bunurile mobile” de la capitolul III “Date privind impozitul special pe bunurile imobile și mobile de valoare mare”, precum și alte informații din evidența fiscală.

SECŢIUNEA a 2-a

**Întocmirea** **Listei contribuabililor care nu și-au îndeplinit obligațiile declarative**

16. (1) În termen de 15 zile de la expirarea termenului legal de depunere a declarației de impunere pentru declararea impozitului special pe bunurile mobile de valoare mare, compartimentul de specialitate întocmește *„Lista contribuabililor care nu și-au îndeplinit obligațiile declarative”*, prin compararea *Listei contribuabililor care au obligaţia stabilirii și declarării impozitului special pe bunurile mobile de valoare mare* cu *Lista contribuabililor care și-au îndeplinit obligațiile declarative*.

(2) Lista de la alin.(1) cuprinde, în mod obligatoriu, următoarele elemente:

a) numele şi prenumele sau denumirea contribuabilului, după caz;

b) codul de identificare fiscală a contribuabilului (codul numeric personal/numărul de identificare fiscală /codul de înregistrare fiscală /codul unic de înregistrare, după caz);

c) anul la care se referă obligaţia de declarare;

(3) Dispozițiile prevăzute la pct.9 privind actualizarea listei se aplică în mod corespunzător.

SECŢIUNEA a 3-a

**Notificarea contribuabililor care nu şi-au îndeplinit obligaţiile declarative, potrivit legii**

17. (1) Compartimentul de specialitate emite şi comunică persoanelor din lista de la pct.16 alin.(1) notificarea prevăzută la pct.8 alin.(1).

(2) Dispozițiile prevăzute la pct.8 alin.(2) - (6) se aplică în mod corespunzător.

SECŢIUNEA a 4-a

**Întocmirea Listei contribuabililor care urmează a fi impuși din oficiu**

18. După parcurgerea etapelor procedurale de la pct. 15 - 17, la sfârşitul fiecărei zile, compartimentul de specialitate generează „Lista contribuabililor care urmează a fi impuși din oficiu”.

19. Lista prevăzută la pct.18 cuprinde, cel puțin, următoarele elemente:

a) numele şi prenumele sau denumirea contribuabilului, după caz;

b) codul de identificare fiscală a contribuabilului (codul numeric personal/numărul de identificare fiscală /codul de înregistrare fiscală /codul unic de înregistrare, după caz);

c) anul la care se referă obligaţia de declarare;

d) numărul de identificare al autoturismului;

e) anul în care a avut loc predarea-primirea autoturismului;

f) valoarea de achiziție a autoturismului.

SECŢIUNEA a 5-a

**Estimarea bazei de impozitare**

20. (1) Pentru estimarea bazei de impozitare a bunurilor mobile de valoare mare se iau în considerare datele din ultima declarație 216 depusă de contribuabil, completată la secțiunea 2 “Date privind impozitul special pe bunurile mobile” de la capitolul III “Date privind impozitul special pe bunurile imobile și mobile de valoare mare”, precum și alte informații din evidența fiscală.

(2) Compartimentul de specialitate decide asupra felului şi volumului examinărilor, în funcţie de circumstanţele fiecărui caz în parte şi de limitele prevăzute de lege.

21. La estimarea bazei de impozitare, compartimentul de specialitate are în vedere diferenţa dintre valoarea de achiziţie a autoturismului şi plafonul de 375.000 lei.

22. (1) Compartimentul de specialitate întocmeşte referatul menționat la pct.14, în care se consemnează elementele care stau la baza stabilirii din oficiu a impozitului special pe bunurile mobile de valoare mare, precum şi rezultatul analizei efectuate în scopul stabilirii, din oficiu, a impozitului special.

(2) Referatul de la alin. (1) se avizează de şeful compartimentului de specialitate şi se aprobă de conducătorul unităţii fiscale.

CAPITOLUL IV

**Stabilirea impozitului special pe bunurile imobile și mobile de valoare mare**

23. (1) Impozitul special pe bunurile imobile și mobile de valoare mare se stabileşte de organul fiscal prin aplicarea cotei de impozitare prevăzute de legislaţia în vigoare pentru anul fiscal pentru care se efectuează impunerea din oficiu, asupra bazei de impozitare stabilite potrivit pct.13 și/sau pct.21, după caz.

(2) Dispoziţiile art.23 și art.96 din Codul de procedură fiscală se aplică în mod corespunzător.

(3) Înainte de emiterea deciziilor de impunere, compartimentul de specialitate verifică dacă persoanele fizice sau juridice, după caz, cuprinse în „Lista contribuabililor care urmează a fi impuși din oficiu” au depus declaraţiile de impunere pentru obligațiile fiscale prevăzute în notificarea de la pct.8 alin.(1). În această situaţie se vor aplica în mod corespunzător dispoziţiile de la pct.9, referitoare la actualizarea „Listei contribuabililor care nu și-au îndeplinit obligațiile declarative”.

(4) Pe baza referatului prevăzut la pct.14, compartimentul de specialitate stabileşte impozitul special pe bunurile imobile și mobile de valoare mare și emite formularul 261 „Decizie de impunere din oficiu privind impozitul special pe bunurile imobile și mobile de valoare mare”, prevăzut în anexa nr.5 la ordin.

(5) Formularul 261 „Decizie de impunere din oficiu privind impozitul special pe bunurile imobile și mobile de valoare mare” se emite de compartimentul de specialitate în două exemplare, din care:

a) un exemplar se comunică contribuabilului;

b) un exemplar se păstrează la dosarul fiscal al contribuabilului.

24. (1) În cazul în care, în termen de 60 de zile de la data comunicării deciziei de impunere din oficiu, contribuabilul depune declaraţia de impunere privind obligaţiile care au format obiectul acestei decizii, decizia de impunere din oficiu se anulează la data depunerii declaraţiei de impunere, fiind aplicabile prevederile art.107 alin.(5) din Codul de procedură fiscală.

(2) Compartimentul de specialitate emite formularul 262 „Decizie de anulare a deciziei de impunere din oficiu privind impozitul special pe bunurile imobile și mobile de valoare mare”, prevăzut în anexa nr.6 la ordin, în două exemplare, din care:

a) un exemplar se comunică contribuabilului;

b) un exemplar se păstrează la dosarul fiscal al contribuabilului.

(3) Decizia de anulare a deciziei de impunere din oficiu privind impozitul special pe bunurile imobile și mobile de valoare mare se emite şi în situaţia în care contribuabilul face dovada, ulterior comunicării deciziei de impunere din oficiu, prin prezentarea de documente, a faptului că nu avea obligaţia stabilirii și declarării impozitului special pentru anul de impunere.

25. (1) Formularele 261 „Decizie de impunere din oficiu privind impozitul special pe bunurile imobile și mobile de valoare mare” şi 262 „Decizie de anulare a deciziei de impunere din oficiu privind impozitul special pe bunurile imobile și mobile de valoare mare” se comunică contribuabilului în conformitate cu dispoziţiile art.47 din Codul de procedură fiscală. Pentru contribuabilii care sunt înrolați în Spațiul Privat Virtual, comunicarea se face prin intermediul acestui serviciu.

(2) În termen de 24 de ore de la primirea informaţiei privind data comunicării deciziei de impunere din oficiu sau a deciziei de anulare a deciziei de impunere din oficiu, compartimentul de specialitate înregistrează în evidenţa fiscală data comunicării acesteia.

26. (1) În cazul în care contribuabilul depune declaraţia de impunere privind obligaţiile care au făcut obiectul impunerii din oficiu după termenul prevăzut la art.107 alin.(5) din Codul de procedură fiscală, compartimentul de specialitate comunică contribuabilului faptul că sumele stabilite prin decizia de impunere din oficiu se menţin, prin emiterea şi transmiterea „Notificării privind depunerea declarației privind impozitul special pe bunurile imobile și mobile de valoare mare după termenul prevăzut la art.107 alin.(5) din Legea nr.207/2015 privind Codul de procedură fiscală”, prevăzută în anexa nr.7 la ordin.

(2) Comunicarea notificării de la alin.(1) se efectuează în conformitate cu dispoziţiile art.47 din Codul de procedură fiscală. Pentru contribuabilii care sunt înrolați în Spațiul Privat Virtual, comunicarea se face prin intermediul acestui serviciu.

CAPITOLUL V

**Dispoziții tranzitorii**

27. În cazul stabilirii din oficiu a impozitului special pe bunurile imobile și mobile de valoare mare datorat pentru anul 2024, termenul pentru întocmirea de către compartimentul de specialitate a „Listei contribuabililor care nu și-au îndeplinit obligațiile declarative”, se calculează de la data operaționalizării aplicației informatice de stabilire din oficiu a impozitului special pe bunurile imobile și mobile de valoare mare.